A perbeli bizonyítás szabályai

II.A bizonyítási eljárás általános szabályai

Ahhoz hogy a bíróság valamilyen bizonyítást foganatosítson, a félnek indítványoznia kell azt. Hivatalból bizonyítást csak szűk körben, a személyi állapoti perekben rendelhet el a bíróság. A bizonyítási indítványában meg kell jelölnie a félnek, hogy milyen tényt kíván bizonyítani, a bizonyítási eszközt, a bizonyítási módot, és az adott bizonyítási indítvány bizonyításra való alkalmasságát röviden indokolnia kell.

A bizonyítási indítványok előterjesztésének határideje a perfelvételi szak. A felperes a keresetlevelében, míg az alperes a védekezésében terjeszthet elő legkorábban indítványt, de legkésőbb a perfelvétel lezárásáig tehetik azt meg. Ezt követően csak kivételes esetben, az utólagos bizonyítás körében kerülhet erre sor.

Az indítványok előterjesztésekor fontos, hogy valamennyi tartalmi elemmel rendelkezzen az indítvány, ennek elmaradása esetén a bíróság mellőzi azt. Az indítványhoz a bíróság nincs kötve, vagyis a szabályszerűen előterjesztett indítványt is mellőzheti a bíróság, ha a jogvita eldöntése szempontjából szükségtelen. Úgyszintén, ha a költségek előlegezésére felhívott fél nem teljesíti az előlegezési kötelezettségét. A bíróság az elrendelt bizonyítás foganatosítását is mellőzheti a fenti esetek fennállásakor.

A bíróságnak a per során a bizonyítási eljárás eredményeként a tényállást meg kell állapítania. A bíróság valamennyi bizonyíték megvizsgálásával, egybevetésével a meggyőződése alapján határozza meg a tényállást. A mérlegelés során a bíróság figyelembe veszi a felek nyilatkozatait, a perben tanúsított magatartásaikat (tevőleges vagy mulasztás) is. Ha a fél és képviselőjének nyilatkozata között eltérés mutatkozik, akkor a bíróság úgy veszi, mintha a fél nyilatkozatai lennének önmagukkal ellentmondásban. A bíróság szabad mérlegelésének korlátja az indokolási kötelezettség, amelyet legkésőbb az ítéletben kell megtennie.

A bíróságnak szűk körben lehetősége van a szabad belátás szerinti döntésre. Kártérítési perekben vagy egyéb vagyonjogi perben, ha a kártérítés vagy tartozás összegét a bizonyítás (különösen szakértői) során nem lehet megállapítani, akkor a bíróság a per összes körülményeinek mérlegelésével belátása szerint határozza meg.

Ellenőrző kérdések:

1. Melyek a bizonyítási indítvány tartalmi kellékei?
2. Elrendelhet-e a bíróság hivatalból bizonyítást?
3. Az általános szabályok szerint hogyan történik a bizonyítás felvétele?
4. A bizonyítási eljárás eredményét köteles-e a bíróság indokolni?
5. Mi a szabad belátás szerinti döntés?

A lecke elsajátításához szükséges idő 30 perc.

Jelen tananyag a Szegedi Tudományegyetemen készült az Európai Unió támogatásával. A tananyag elkészítését az EFOP-3.6.2-16-2017-00007 azonosító számú, Az intelligens, fenntartható és inkluzív társadalom fejlesztésének aspektusai: társadalmi, technológiai, innovációs hálózatok a foglalkoztatásban és a digitális gazdaságban című projekt támogatta. A projekt az Európai Unió támogatásával, az Európai Szociális Alap és Magyarország költségvetése társfinanszírozásában valósul meg.